次韻趙德載大監餞行之什
作者：蘇籀
朝代：宋

paragraphs: 君不見畢毛召芮强周宗，亮天不朽言行功。
間平歆向漢人望，道宗孝恭唐治戎。
一時入相九才傑，白賀胸中五色茸。
聖朝舉親加柬擢，封植教誘從元豐。
蕪皋卑飛華岳隼，鼓車暫屈翔麟驄。
召還喻蜀監王國，三雍入對文清雄。
昨者臨分勤造請，是時暑退火星中。
公瑾之交似醇酎，吉甫之頌如清風。
博山麝炷玉鎮席，翠璧雪乳金塗龍。
小人自分悠悠者，裨諶謀野淵明窮。
急觴高詠鼓英氣，颯然危冠髮上衝。
端敏高明必貴達，果信頑鄙根中庸。